ज्वालामुखी देखने, ‘पाताल’ में रात बिताने का जुनून, 2 करोड़ में देखें धरती का आखिरी छोर
टूरिज्म या शॉक टूरिज्म यानी जान जोखिम में डालकर दुनिया की अनोखी और नायाब चीजों को देखने का शौक रखना। एक्सट्रीम टूरिज्म का मार्केट साल 2030 तक 1 लाख करोड़ रुपए होने का अनुमान है। 
हाल ही में 4 अरबपतियों समेत 5 लोग अटलांटिक महासागर में टाइटैनिक जहाज का मलबा देखने के लिए 'टाइटन' नाम की पनडुब्बी में गए, लेकिन पनडुब्बी में विस्फोट हो गया। पनडुब्बी का मलबा टाइटैनिक जहाज के मलबे से 1600 फीट दूर मिला है।
टाइटैनिक देखने के शौकीन पर्यटकों को इस शौक को पूरा करने के लिए 8 दिन 7 रातों का पैकेज खरीदना होता है जिसकी कीमत 2.50 लाख डॉलर यानी करीब 2 करोड़ रुपए है।
यह एक्सट्रीम टूरिज्म (Extreme tourism) या शॉक टूरिज्म (Shock tourism) कहलाता है। यानी जान जोखिम में डालकर दुनिया की अनोखी और नायाब चीजों को देखने का शौक रखना। दुनिया में घुमक्कड़ी के ऐसे कई ठिकाने खुले हैं, जहां लोग बेखौफ, जान को खतरे में डालकर घूमने पहुंच जाते हैं। एक्सट्रीम टूरिज्म का मार्केट साल 2030 तक 1 लाख करोड़ रुपए होने का अनुमान है।
एक्सट्रीम टूरिज्म किन-किन जगहों पर होता है, आइए जानते हैं: 
सीरिया-यूक्रेन जैसे युद्धग्रस्त देशों की सैर
15 मार्च 2011 की तारीख सीरिया के इतिहास की काली तारीख बन गई। इसी दिन सीरिया में गृह युद्ध शुरू हुआ। देश महंगाई की मार झेल रहा था, लोग बेरोजगार थे और नेता भ्रष्ट होते जा रहे थे।
देश के लोग उस समय के राष्ट्रपति बशर अल-असद से खुश नहीं थे। ऐसे में ट्यूनीशिया और मिस्र में 'अरब स्प्रिंग' विद्रोह से प्रेरित होकर सीरिया में प्रदर्शन शुरू हुए जो आज तक जारी हैं।
संयुक्त राष्ट्र के अनुसार इस सिविल वॉर में 3 लाख से ज्यादा लोग अपनी जान गंवा चुके हैं। लाखों लोग अपना देश छोड़कर दूसरे देशों में जा बसे हैं।
ऐसी खतरनाक जगहों को देखने के लिए टूरिस्ट उत्साहित रहते हैं और कई टूर-ट्रैवल कंपनियां इस देश में लोगों को घूमने के लिए ले जा रही हैं। सोचिए कि घूमने का इतना शौक कि लोग तबाही में भी सैर-सपाटा तलाश रहे हैं।
यहीं नहीं, रूस के यूक्रेन पर हमले के बाद अब यहां भी शॉक टूरिज्म बढ़ गया है। यूक्रेन के बूचा और इरपिन जैसे उजड़े शहरों को देखने के शौकीन लोगों ने टूरिस्ट डेस्टिनेशन बना दिया है।
ग्राफिक्स के जरिए जानिए दुनिया की खतरनाक टूरिस्ट डेस्टिनेशन: 
सांस अटकने वाली गुफाओं में एडवेंचर 
पहले के जमाने में आदिमानव गुफाओं में रहते थे। आज यह टूरिज्म बन गया है। टूरिस्ट चूने से बनी लाखों साल पुरानी गुफाओं को देखना चाहते हैं, उसमें रहना चाहते हैं और इस ख्वाहिश को पूरा करने के लिए लाखों रुपए भी देने को तैयार हैं।
अंधेरे और ऑक्सीजन की कमी वाली दुनिया की कुछ गुफाएं एडवेंचर लवर्स के लिए पसंदीदा ट्रैवल डेस्टिनेशन बन गई हैं। मेक्सिको की ‘केव ऑफ स्वैलोज’ (cave of swallows) दुनिया की खतरनाक गुफाओं में से एक है। यहां लोग रस्सी के सहारे गुफा में घुसते हैं। यह टूर 45 मिनट से 2 घंटे का होता है।
इसी तरह न्यूजीलैंड की वेटोमा ग्लोवॉर्म गुफा (Waitomo Glowworm Cave), मध्य अमेरिका के देश बेलिज की बारकॉन क्रीक केव (Barton Creek Cave, Belize), दक्षिण-पूर्वी कैरेबियन सागर पर स्थित बारबाडोस द्वीप की हैरिसन गुफा (Harrison's Cave) और वियतनाम की पॉन्ग नहा गुफा भी बहुत पॉपुलर हैं, जहां एक्सट्रीम टूरिज्म के शौकीन लोग जाने को हमेशा तैयार नजर आते हैं।
2001 से शुरू हुआ स्पेस टूरिज्म 
कहानी हो या कविता, चांद-तारों का जिक्र सबमें होता है। हर किसी ने बचपन में टूटते तारों से दुआ मांगी होगी, चांद को छूने की चाहत की होगी, आसमान की सैर का भी मन करता होगा। 2001 में इंसान को टूरिस्ट के तौर पर अंतरिक्ष की सैर करने का मौका मिला।
28 अप्रैल, 2001 में दुनिया के पहले स्पेस टूरिस्ट अमेरिका के बिजनेसमैन डेनिस टीटो ने अंतरिक्ष की सैर करके स्पेस टूरिज्म की शुरुआत की।
स्पेस टूरिज्म के कई प्रकार हैं जैसे- ऑर्बिटल (Orbital), सब ऑर्बिटल ( Sub Orbital) और लूनर स्पेस टूरिज्म (Lunar space tourism)।
कौन-सी कंपनियां घुमा रही हैं स्पेस, ग्राफिक्स से जानिए:
80 के दशक में शुरू हुआ सबमरीन टूरिज्म
प्रशांत महासागर में मारियाना ट्रेंच, पृथ्वी का सबसे गहरा हिस्सा है। यह गड्ढा समुद्र में 11 किलोमीटर तक गहरा है। इसकी डीप फ्लाइट में 1 घंटा लगता है, जिसके लिए 1500 डॉलर यानी 1.2 लाख रुपए खर्च करने पड़ते हैं। यहां पनडुब्बी में लग्जरी होटल भी है। इस पनडुब्बी में एक रात बिताने का खर्च डेढ़ लाख डॉलर, यानी 12 करोड़ रुपए है। हर साल दुनिया भर से लगभग 20 लाख लोग इस गहराई में गोते लगाने के लिए तैयार रहते हैं।
कई लोग पर्सनल सबमरीन तक भी बुक करते हैं जिसमें दो लोगों के ठहरने की व्यवस्था होती हैं। डीप फ्लाइट सुपर फाल्कन सबमरीन समुद्र में 120 मीटर तक, ORCASUB सबमरीन 400 मीटर तक और सुपर एविएटर सबमरीन समुद्र में 500 मीटर की गहराई तक उतर सकती है। इनकी बुकिंग 2.5 मिलियन डॉलर (20 करोड़ रुपए) से 40 मिलियन डॉलर (327 करोड़ रुपए) तक की जा सकती है।
खबर से जुड़े इस पोल में अपनी राय दें:
ज्वालामुखी के लावा को देखने का क्रेज 
एन्साइक्लोपीडिया ऑफ टूरिज्म नाम की किताब के अनुसार ज्वालामुखी देखने का क्रेज लोगों के बीच हजारों साल पुराना है। इतिहासकारों के अनुसार 17वीं और 18वीं शताब्दी में यूरोप के सुपर रिच टूरिस्ट ज्वालामुखी का ग्रैंड टूर करते थे। वे इटली के विसुविअस (Vesuvius) और एटना (Etna) के ज्वालामुखी को देखने जाते। लेकिन वॉलकेनो टूरिज्म 2017 में न्यूजीलैंड में ज्वालामुखी फटने के बाद चर्चा का विषय बना। इस हादसे में 16 टूरिस्ट की जान गई थी।
मार्च 2021 में आइसलैंड के गेलडिनगाडुआलूर वैली (Geldingadalur valley) में मौजूद एक्टिव ज्वालामुखी को देखने के लिए हजारों टूरिस्ट पहुंचे।
सोशल मीडिया में इस तरह के पर्यटकों को lava chasers यानी ‘लावा का पीछा करने वाले’, कहा गया।
20 दिसंबर 2020 में हवाई में माउंट किलाऊआ (Mount Kilauea) फटा तो वहां 8 हजार टूरिस्ट इसे देखने पहुंचे। ज्वालामुखी का लावा देखने के इस क्रेज के लिए बोट टूर और हेलिकॉप्टर टूर भी होते हैं। टूरिस्ट को लावा की लेक के ऊपर उड़ान भरना भी अच्छा लगता है।
माउंट एवरेस्ट पर करनी है चढ़ाई
नेपाल और चीन बॉर्डर पर स्थित दुनिया की सबसे ऊंची चोटी माउंट एवरेस्ट को देखने का भी क्रेज है। इस यात्रा के लिए नेपाल में लाखों डॉलर के पैकेज बिकते हैं। इसके लिए 15 दिन का बेस कैंप लगता है। बेस कैंप तक हेलीकॉप्टर पहुंचाता है। माउंट एवरेस्ट पर चढ़ने के लिए 2 महीने का समय लगता है।
बछेंद्री पाल, लेफ्टिनेंट कर्नल अवतार एस चीमा, संतोष यादव समेत कई भारतीय पर्वतारोही माउंट एवरेस्ट पर फतह कर चुके हैं।
माउंट विंसन में देखते हैं पेंगुइन 
पृथ्वी पर अंटार्कटिका सबसे ठंडा इलाका है। इस दक्षिणी ध्रुव को ठंडा रेगिस्तान भी कहा जाता है। बर्फीले तूफान आना यहां आम बात है। यहां 6 महीने दिन और 6 महीने रात होती है।
यहां की सबसे ऊंची पर्वत चोटी माउंट विंसन है, जहां दुनिया के सुपररिच टूरिस्ट चढ़ते हैं। यहां वाइट डेजर्ट नाम की कंपनी बुकिंग करती है। इस ध्रुव की यात्रा 2 लाख डॉलर (1 करोड़ रुपए) में की जा सकती है। यहां लोग पेंगुइन को देखना चाहते हैं। यहां पहुंचने के लिए दक्षिण अमेरिका से क्रूज और फ्लाइट्स चलती हैं।
शॉक टूरिज्म के पैकेज बहुत महंगे है। ग्राफिक्स से जानिए: 
सोशल मीडिया ने लोगों को पहुंचाया दुनिया के हर कोने में
ट्रैवल कंपनी अरेबियन वाइब्स टूरिज्म (दुबई) और डेस्टिनेशन वेंचर (दिल्ली) के डायरेक्टर त्रिलोक कुमार कहते हैं कि वह 2008 से इस इंडस्ट्री में हैं। उन्होंने कई लोगों को अमेजन के खतरनाक जंगलों में या जिम्बाबॉवे के विक्टोरिया फॉल का टूर करवाया है। वह कहते हैं कि शॉक टूरिज्म बहुत पहले से होता आ रहा है, लेकिन सोशल मीडिया के आने के बाद लोगों में एडवेंचर का क्रेज बढ़ा है। दुनिया की ऐसी खतरनाक जगहों पर पहुंचकर टूरिस्ट रील बना रहे हैं और अपना वीडियो अपलोड कर रहे हैं जिससे घूमने के शौकीन और लोग भी आकर्षित हो रहे हैं।
‘जिंदगी ना मिलेगी दोबारा’ जैसी कई फिल्में ट्रैवलिंग पर बनीं, जिससे लोगों को नए-नए देश जाकर घूमने और उनके कल्चर को जानने का शौक बढ़ा।
फिल्मों, मीडिया और सोशल मीडिया से लोगों के पास जानकारी बहुत तेजी और आसानी से पहुंचने लगी है। इसके माध्यम से टूर एंड ट्रैवल कंपनियों का कारोबार भी बढ़ा।
अब टूरिस्ट दुबई सिर्फ शॉपिंग करने नहीं जाते बल्कि स्काई डाइविंग का मजा भी लेते हैं। यहां स्काई डाइविंग में 12 हजार फीट से लेकर 20 हजार फीट तक की ऊंचाई से कूदने का मौका मिलता है। जिसके लिए हजारों रुपए की फीस लगती है और टूरिस्ट खुशी से पैसे देने को तैयार भी रहते हैं।
वहीं शार्क देखने के शौकीन टूरिस्ट जान और पैसे की परवाह किए बिना शार्क से मुलाकात के लिए पानी में उतरते हैं।
ऐसा शौक रखने वाले टूरिस्ट की उम्र 25 से 45 के बीच
त्रिलोक कुमार कहते हैं कि एक्सट्रीम टूरिज्म का 25 से 45 साल तक के लोगों में ज्यादा क्रेज है। उनकी सोच है कि जिंदगी एक बार मिलती है तो इसे यादगार बनाया जाए। इस उम्र के लोग रिस्क लेने से भी नहीं डरते।
एक्सट्रीम टूरिज्म में टूरिस्ट का फिटनेस लेवल 100% होना जरूरी है। फिट युवा ही इस रिस्क को उठा सकते हैं। अगर कोई ओवरवेट है या किसी को दिल की बीमारी है तो ऐसे लोगों को एक्सट्रीम टूरिज्म करने से दूर रहना चाहिए। इस तरह की एक्टिविटी के लिए एक्सपर्ट की टीम होती है जो टूरिस्ट को गाइड करती है।
शॉक टूरिज्म के साथ कई हेल्थ इश्यू भी 
शॉक टूरिज्म से जान का खतरा तो बढ़ता ही है, सेहत से जुड़ी दिक्कतें भी शुरू हो जाती हैं। यह बात कई रिसर्च भी कह चुकी हैं। जैसे अगर कोई इंसान ज्वालामुखी के पास जाता है तो वह कई जहरीली गैसों के संपर्क में आता है जिससे फेफड़े खराब होते हैं। स्पेस में जाने से इंसान का शरीर कई रेडिएशन झेलता है। इससे मेंटल हेल्थ तो बिगड़ती ही है, साथ में नर्वस सिस्टम पर भी असर पड़ता है। इस वजह से व्यक्ति के व्यवहार में बदलाव होने लगता है। स्पेस में जाने से कैंसर का खतरा भी बढ़ता है।
वहीं, समुद्र के नीचे यानी डीप सी टूरिज्म से इंसान के कानों पर प्रभाव पड़ता। इससे सुनने की क्षमता प्रभावित होती है।
हर साल शॉक टूरिज्म से जाती है कई जानें 
-हर साल एवरेस्ट पर जाने वाले 14 से 18 लोग अपनी जान गंवा देते हैं।
-अब तक स्पेस टूरिज्म के शौकीन 22 से अधिक स्पेस टूरिस्ट अंतरिक्ष में ही खो गए।
-न्यूजीलैंड में साल 2010 से 2020 के बीच ज्वालामुखी देखने के लिए गए 1143 लोग अपनी जिंदगी गंवा चुके हैं। 9 दिसंबर 2019 में भी 22 पर्यटकों की यहां जान गई थी।
-2003 में रूसी अंतरिक्ष यान ‘सोयुज’ वापसी में फटा जिसमें 7 स्पेस टूरिस्ट मारे गए।
-2023 में एवरेस्ट चढ़ने गए 13 पर्वतारोहियों की मौत हो गई और 4 लापता हैं।
आम नहीं होते शॉक टूरिज्म करने वाले पर्यटक
क्लिनिकल साइकोलॉजिस्ट प्रियंका श्रीवास्तव कहती हैं कि कुछ लोगों की पर्सनैलिटी रिस्क टेकिंग वाली होती है यानी ऐसे लोगों को जोखिम लेना पसंद होता है।
अगर वे कुछ एक्साइटिंग ना करें तो वह बोर होने लगते हैं। उन्हें इस तरह के पर्यटन में जान का खतरा महसूस नहीं होता। शॉक टूरिज्म करने वाले अधिकतर पर्यटक यंग और खुले विचारों के होते हैं। ऐसे टूरिस्ट आत्मविश्वास से भरे और नए अनुभव लेना चाहते हैं।
लड़कों में टेस्टेस्टेरॉन, एड्रेनल और डोपामाइन नाम के हॉर्मोन के हाई लेवल उन्हें एक्साइटमेंट से भरते हैं। जबकि लड़कियों में यह एक्साइटमेंट नहीं दिखती।
एड्रेनल हॉर्मोंस को इमरजेंसी हॉर्मोन कहा जाता है। खतरा होने पर इंसान फ्लाइट और फाइट मोड पर आ जाता है। इससे व्यक्ति उत्तेजित होता है और ऐसी एक्टिविटी करने के बाद उनके शरीर में हैपी हॉर्मोन यानी डोपामाइन रिलीज होता है।
पृथ्वी पर ऐसी कई जगहें हैं जो रहस्य और खतरों से भरी हैं। एक्सट्रीम टूरिज्म के शौकीन टूरिस्ट उन सब जगहों पर घूमना चाहते हैं, लेकिन जान की बाजी लगाकर घूमना समझदारी नहीं वहीं जिन लोगों के सिर पर सोशल मीडिया हावी रहता है, बेहतर होगा कि वे शो ऑफ छोड़कर जिंदगी की अहमियत को समझें।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।